Predkladacia správa

Návrh nariadenia vlády Slovenskej republiky, ktorým sa vykonávajú niektoré ustanovenia zákona č. 219/2014 Z. z. o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov (ďalej len „návrh nariadenia“) sa predkladá na základe zákona č. 219/2014 Z. z. o sociálnej práci a podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov (ďalej len „zákon“) a Plánu legislatívnych úloh vlády Slovenskej republiky na rok 2015.

 Východiskom pre tvorbu návrhu nariadenia je národný projekt„Podpora zvyšovania profesionality výkonu a rozvoj ľudských zdrojov v oblasti výkonu a služieb sociálnej inklúzie pre štátnu správu a samosprávu - I.“ realizovaný v rámci Operačného programu Zamestnanosť a sociálna inklúzia. Na základe výstupov z projektu sa navrhuje ustanoviť dva špecializované odbory sociálnej práce, a to odbor sociálna posudková činnosť a odbor sociálna kuratela.

Sústavu odborných činností, ktoré vyžadujú špecifické vedomosti a zručnosti - nadstavbové odborné činnosti a k nim viažuce sa nadstavbové vzdelávacie programy, návrh nariadenia neobsahuje z dôvodu, že analýza vzdelávacích potrieb neidentifikovala také činnosti, ktoré by bolo možné jednoznačne zaradiť do sústavy nadstavbových odborných činností. Identifikované vzdelávacie potreby a následne pripravované vzdelávacie programy zohľadňujú vysokú potrebu zamestnancov pôsobiacich v oblasti sociálnych vecí a rodiny vzdelávať sa v témach priamo súvisiacich s výkonom ich práce. Je to dôsledok dlhodobo absentujúceho systému celoživotného vzdelávania v odvetvovej pôsobnosti rezortu ministerstva práce, sociálnych vecí a rodiny.

Skúsenosti z národného projektu ako i prípravy návrhu nariadenia poukazujú na skutočnosť, že navrhnutá sústava špecializačných odborov sociálnej práce nie je úplná a v budúcnosti si vyžiada ďalšie doplnenia, tvorba sústavy nadstavbových odborných činností vyžaduje ďalšie odborné diskusie a analýzy a bude doplnená návrhom vypracovaným v spolupráci so Slovenskou komorou sociálnych pracovníkov a asistentov sociálnej práce, prípadne ďalšími odbornými partnermi. Aktuálne je však potrebné riešiť jednoznačne identifikované oblasti výkonu s nadväzujúcimi jednoznačne zadefinovanými a otestovanými štandardmi špecializačných vzdelávacích programov.

Návrh nariadenia ustanovuje sústavu špecializovaných odborov sociálnej práce a špecializačné vzdelávacie programy podľa špecializovaných odborov sociálnej práce (§ 5 ods. 5 zákona). Súčasťou návrhu nariadenia je príloha, v ktorej sa navrhuje ustanoviť štandardy špecializačných vzdelávacích programov.

Návrh nariadenia nepredpokladá vplyv na rozpočet verejnej správy, na podnikateľské prostredie ani sociálny vplyv a vplyv na informatizáciu spoločnosti.

Návrh nariadenia bol predmetom medzirezortného pripomienkového konania, ktorého vyhodnotenie je súčasťou predkladaného materiálu.